Ratou lesu na taci Josefa me lai kau mai o Jekope (16-28)
45 E sega ni qai tarovi koya rawa o Josefa e matadra na nona dauveiqaravi kece.+ E mani kacivaka: “Ni vagalala kece!” Ni ratou vo tiko ga na veitacini e qai vakamacalataki koya vei ratou.+2 Oti e tagi vakadomoilevu o koya, era mani rogoca na kai Ijipita kei ira kece ena vale i Fero.3 E qai kaya o Josefa vei ratou na tuakana: “O yau o Josefa. E se bula tiko o tamaqu?” Ia eratou a sega ni sauma rawa na tuakana na nona taro, ni ratou kurabui sara ga ena vukuna.4 E kaya vei ratou na tuakana o Josefa: “Yalovinaka dou torovi au mai.” Eratou toro sara yani vua.E qai kaya: “O yau ga o Josefa na tacimudou, o koya dou a volitaka i Ijipita.+5 Ia qo mo dou kua ni rarawa, dou kua tale ga ni veicudruvi ni dou a volitaki au mai eke, na Kalou ga e talai au mai liu vei kemudou me maroroi kina na bula.+6 Sa ikarua ni yabaki qo ni dausiga ena vanua,+ se vo tale e lima na yabaki ena sega kina na cukicuki se tatamusuki.7 Ia na Kalou e talai au mai liu vei kemudou, me maroroi kina na nomudou kawa+ e vuravura, mo dou bula tiko ga kina ena veivakabulai levu.8 Dou a sega gona ni talai au mai eke, o koya ga na Kalou dina, ni lesi au meu mai daunivakasala liu* vei Fero, meu turaga tale ga vei ira kece ena nona vale, qai lewa na vanua taucoko o Ijipita.+9 “Dou lesu vakatotolo vei tamaqu, dou tukuna vua, ‘Qo na ka e tukuna mai na luvemu o Josefa: “Sa lesi au na Kalou meu turaga e Ijipita taucoko.+ Mo lako sobu mai vei au. Kua ni lokuyara.+10 Mo mai vakaitikotiko ena vanua o Koseni,+ mo volekati au tiko ga kina—o iko, o ratou na luvemu kei ratou na makubumu, nomu sipi, nomu bulumakau, kei na ka kece o taukena.11 Au na vakarautaka e kea na kemu kakana, ni se vo e lima na yabaki ni dausiga.+ Ke sega, o na dravudravua, na nomu vale, kei na ka kece o taukena.”’12 Ia qo dou sa raica e matamudou kei na matai Penijamini na taciqu ni o yau sara ga au sa vosa tiko qo vei kemudou.+13 Mo dou tukuna gona vei tamaqu na noqu lagilagi kece e Ijipita kei na ka kece dou sa raica. Dou kusa dou lai kauti tamaqu sobu mai eke.”14 E mokoti* Penijamini na tacina qai sorova na tagi, e tagi tale ga o Penijamini ni rau veimokomoko.*+15 E reguci ratou kece na tuakana, e tagicaki ratou, oti oya ratou sa qai veitalanoa vakaveitacini.16 E qai rogo na itukutuku ena vale i Fero: “Eratou sa lako mai na tuakai Josefa!” E marau o Fero kei ira na nona dauveiqaravi.17 E mani kaya vei Josefa o Fero: “Tukuna vei ratou na tuakamu, ‘Dou cakava qo: Vakavodoka na ka kece ina nomudou manumanu, dou qai lako ina vanua o Kenani,18 dou kauti tamamudou mai kei na nomudou vuvale, dou lako mai eke vei au. Au na solia vei kemudou na ka vinaka ena vanua o Ijipita, dou na qai kana ena tikina bulabula duadua* ena vanua.’+19 Au vakaroti iko mo kaya vei ratou:+ ‘Dou cakava qo: Dou kauta eso na kareti+ mai na vanua o Ijipita me baleti ira na luvemudou lalai, na watimudou, dou qai kauti tamamudou mai eke+ ena dua na kareti.20 Dou kua ni leqataka na ka dou taukena,+ ni sa nomudou na ka vinaka duadua ena vanua taucoko o Ijipita.’”21 Eratou muria sara na luvei Isireli na ka e tukuni, e solia vei ratou o Josefa na kareti me vaka na ka a vakarota o Fero, e solia tale ga vei ratou na ivaqa e gaunisala.22 E solia yadua vei ratou na isulu me nodratou veisau, ia e solia vei Penijamini e 300 na tikinisiliva kei na lima na isulu me nona veisau.+23 E solia me nei tamana na veika qo: e tini na asa e vakavodoki kina eso na ka vinaka ni Ijipita, e tini na asa yalewa e vakavodoki kina na covuata, na madrai, kei na so tale na kakana me ivaqa kei tamana e gaunisala.24 E talai ratou yani na tuakana, ni ratou biubiu sa qai tukuna vei ratou: “Dou kua ni veicudruvi e gaunisala.”+25 Eratou biubiu mai Ijipita ratou gole cake ina vanua o Kenani vei Jekope na tamadratou.26 Eratou tukutuku sara vua: “E se bula tiko o Josefa, o koya sara ga sa lewa tiko na vanua taucoko o Ijipita!”+ Ia e veilecayaki sara ga na lomana ni sega ni vakabauti ratou.+27 Ni ratou talanoataka vei Jekope na tamadratou na ka kece e tukuna o Josefa, qai raica na kareti e solia yani o Josefa me vodo kina, sa qai kilaiyalona tale o Jekope.28 E qai kaya ena domolevu o Isireli: “Sa rauta! E se bula tiko na luvequ o Josefa! Meu lako sara ga, meu raici koya niu se bera ni mate!”+
fij_Latn fij_Latn